Susan Warner

Susan Bogert Warner (New York, 1819ko uztailaren 11 – Highland Falls, 1885eko martxoaren 17a), Elizabeth Wetherell izengoitiaz ere ezaguna, estatubatuar idazle presbiterianoa izan zen, erlijioari buruzko fikzioa, haurrentzako liburuak eta lan teologikoak idatzi zituena. The Wide, Wide World eleberriarengatik egin zen ezaguna, batez ere. Gainera, Queechy, The Hills of the Shatemuc, Melbourne House, Daisy, Walks from Eden, House of Israel, What She Could, Opportunities, eta House in Town liburuak idatzi zituen, besteak beste. Anna Bartlett Warner ahizparekin elkarlanean, hainbat eleberri idatzi zituen, arrakasta handia lortu zutenak: Say and Seal, Carl Krinken: His Christmas Stocking, Books of Blessing eta The Law and the Testimony.
 Bizitza 
Susan Warner New Yorken jaio zen 1819ko uztailaren 11n, eta arbaso puritanoak zituen bi aldeetatik. Aita Henry Warner zuen, New Yorkeko abokatua, jatorriz Ingalaterra Berrikoa, eta ama, berriz, Anna Bartlett, New Yorkeko Hudson Square auzoko familia aberats batekoa. Warner txikia zela, ama hil zitzaion, eta bere aitaren arreba, Fanny, nebaren familiarekin bizitzera etorri zen. Aita aberatsa izan arren, bere diru gehiena galdu zuen 1837ko krisian eta geroagoko auzi eta inbertsio txarretan. Familiak New Yorkeko St. Mark's plazako etxea utzi eta West Pointetik (New York) gertu zegoen Constitution uharteko landetxe zahar batera joan behar izan zuen. 1849an, familiaren egoera ekonomikoan aldaketa gutxi ikusita, Susan eta Anna idazten hasi ziren bizimodua irabazteko.

Highland Fallsen hil zen, New York estatuan, eta West Pointeko hilerrian lurperatuta dago.

 Idazle ibilbidea 
Elizabeth Wetherell izengoitia erabiliz, hogeita hamar eleberri idatzi zituen, eta horietako asko bat baino gehiagotan berrargitaratu ziren. Hala ere, bere lehen eleberria, The Wide, Wide World (1850), izan zen ezagunena. Beste hainbat hizkuntzatara itzuli zen, frantsesera, alemanera eta nederlanderara barne. Osaba Tomen etxolaz gain, estatubatuar egile batek idatzitako liburu zabalduenetako bat izan zen. Beste idazlan batzuk hauek dira: Queechy (1852), The Law and the Testimony (1853), The Hills of the Shatemuc (1856), The Old Helmet (1863) eta Melbourne House (1864). XIX. mendeko kritikari batzuek bere lehen eleberrietako landa-bizitzaren irudikapenak miresten zituzten. Estatu Batuetako kritikariek Warnerren irakaspen kristau eta moralak goraipatu zituzten, eta Londresko kritikariak, berriz, ez ziren hunkitu bere didaktismoarekin. XX. mendearen hasierako kritikoek Warnerren lana «sentimental» eta  «balio literariorik gabeko» gisa sailkatu zuten. XX. mendearen amaieran, kritikari feministek The Wide, Wide World berraurkitu zuten, etxeko eleberri funtsezko gisa sailkatuz eta genero dinamiken erretratua aztertzean zentratuz.

Lan batzuk bere ahizpa Anna Bartlett Warnerrekin batera idatzi zituen, eleberriak eta haurrentzako kristau abestiak barne. Susanek Jesus Bids Us Shine idatzi zuen, eta Annak, berriz, Jesus Loves Me haurrentzako abesti ezagunaren lehen bertsioa.

 Lanak 

 Erreferentziak 

 Kanpo estekak 

Kategoria:Newyorkarrak
Kategoria:Ameriketako Estatu Batuetako haur literaturako idazleak
Kategoria:Ameriketako Estatu Batuetako erlijio idazleak
Kategoria:Kristau idazleak
Kategoria:Ameriketako Estatu Batuetako eleberrigileak
Kategoria:Emakume eleberrigileak
Kategoria:Ingelesezko idazleak
Kategoria:XIX. mendeko emakume idazleak
Kategoria:Ameriketako Estatu Batuetako presbiterianoak